Predkladacia správa

Návrh na zrušenie úlohy č. 5 v mesiaci apríl z Plánu legislatívnych úloh vlády Slovenskej republiky na rok 2011 predkladá na rokovanie vlády Slovenskej republiky podpredseda vlády Slovenskej republiky a minister práce, sociálnych vecí a rodiny.  
 
Na základe Plánu legislatívnych úloh vlády Slovenskej republiky na rok 2011 malo Ministerstvo práce, sociálnych vecí a rodiny Slovenskej republiky (ďalej len „ministerstvo“) v mesiaci  apríl predložiť na rokovanie vlády Slovenskej republiky návrh zákona, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov (ďalej „návrh novelizácie zákona o minimálnej mzde“).
 
Účelom návrhu novelizácie zákona o minimálnej mzde malo byť prehodnotenie kritérií úpravy sumy mesačnej minimálnej mzdy s cieľom objektivizovať princípy jej valorizácie v prípade, že nedôjde k dohode sociálnych partnerov o úprave sumy mesačnej minimálnej mzdy a úprava termínov priebehu jednotlivých fáz vyjednávaní o sume minimálnej mzdy. 
 
Požiadavku objektivizovať princípy valorizácie sumy minimálnej mzdy predložili zástupcovia zamestnávateľov. Na rokovaní Predsedníctva Hospodárskej a sociálnej rady Slovenskej republiky konaného dňa 19. 8. 2010 podpredseda vlády Slovenskej republiky a minister práce,  sociálnych vecí a rodiny požiadal sociálnych partnerov o predloženie ich spoločnej predstavy alebo individuálnych predstáv o princípoch systému určovania výšky minimálnej mzdy.
 
Keďže sociálni partneri nepredložili žiadne návrhy na zmeny princípov systému určovania výšky minimálnej mzdy, úloha predložiť na rokovanie vlády Slovenskej republiky návrh novelizácie zákona o minimálnej mzde sa navrhuje vypustiť z Plánu legislatívnych úloh vlády Slovenskej republiky na rok 2011.
 
Predložený materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie. 
 
Materiál bol predmetom medzirezortného pripomienkového konania v dňoch 31. marca 2011 až 13. apríla 2011. Zaslané pripomienky sú v materiáli premietnuté.